通判國博中齋詩
作者：强至
朝代：宋

paragraphs: 天下以中爲大本，天地得中能自生。
古之聖賢一用中，政刑禮樂萬事平。
於戲後世中道喪，政分寬猛刑重輕。
禮非儉陋則奢僭，樂不專一須鏘鏗。
其間萬事亦頗僻，或過不及誰與繩。
今公奮然力追救，大署中字爲齋名。
謂中之迹不可見，粲焉其道存六經。
尚書洪範有皇極，春秋王道爲權衡。
在易之爻貴二五，于詩無邪義甚明。
子思著篇究根柢，王通命說垂儀刑。
夜探群書味中理，雞鳴而作還奉行。
出處語默皆時中，措諸萬事無側傾。
有時賓至相與樂，咏歌亦作中和聲。
檐前竹樹有中色，四序不改長青青。
公今一州貳守政，千里猶變中庸甿。
異時朝廷贊天子，擴之四海中道成。
至得攝齊升公齋，一聽中論退服膺。